google/wiki40b huggingface dataset:
Kunstpsykoterapi

Historie

Begrepet «kunstterapi» ble først brukt på 1940 tallet (i USA og England), da man begynte å bruke kunst i behandling; tuberkoloseanstaltene, i arbeid med barn med spesielle behov og i psykiatriske institusjoner. Edith Kramer og Margaret Naumberg er sett på som kunstterapiens mødre (Holgan 2001). De var begge kunstnere, og hadde et psykoanalytisk fagfundament. Med tiden har kunstpsykoterapi blitt etablert, og utviklet innen mange psykoterapeutiske retninger - psykodynamisk, kognitiv, mentalisering og stabiliserende behandling - og til en variert pasientgruppe: rus, psykiatri, somatikk - samt rettet mot både voksne og barn.I Norge har kunstpsykoterapi vært etablert siden 1978. Dette året ble Norsk Forening for Billedterapi opprettet. Sentrale personer av etableringen av faget i Norge er Åse Minde, Borghild Bredeli, Ingeborg Breder, Astri Ziesler, Ingalill Johnsen og Siri Johns.

Utdannelse

I flere land er kunstpsykoterapi en etablert og godkjent profesjon. Utdannelser innen fagfeltet finnes på universitetsnivå til Master og PhD-nivå. Ved Høyskolen i Oslo og Akershus er det etabler en videreutdannelse i Billedterapi (60 studiepoeng). Per i dag (2014) finnes det ikke en fullstendig kunstpsykoterapeutisk utdannelse i Norge. I Norge er ikke kunstpsykoterapi en godkjent profesjon, men kunstpsykoterapi tilbys bl.a på Gaustad Sykehus, i behandling for spiseforstyrrelser.
Bjørn Tore Godal

Familie og utdannelse

Godal er født i Skien som sønn av verksmester Aksel Godal og hustru Kari Pettersen Lia.
Han fullførte Telemark handelsgymnas i 1964, gikk på den britisk-norske folkehøyskolen i Manchester i 1965, og er cand.mag. med sosiologi, statsvitenskap og historie fra Universitetet i Oslo fra 1969.
Godal var gift med Sissel Rønbeck 1971-1981. Ekteskapet oppløst. Han har vært gift med Gro Balas siden 1988.

Politisk arbeid

Han kom med i politikken som 16-åring i AUF i Skien i 1961, og var formann i Telemark AUF 1964–1965 og formann i AUF sentralt 1971–1973. Godal ledet AUFs sikkerhetspolitiske arbeidsgruppe, som blant annet gikk inn for oppløsning av militærblokkene NATO og Warszawapakten. Som AUF-formann var han en av frontfigurene ved dannelsen av Arbeiderbevegelsens informasjonskomité mot norsk medlemskap i EF (AIK). Han innehadde også verv i Vietnambevegelsen i Norge og i ungdomsarbeidet mot apartheidpolitikken i Sør-Afrika. Han var utredningssekretær i Arbeiderpartiet 1973–1980 og leder av Oslo Arbeiderparti 1982–1990. Han var medlem av Arbeiderpartiets sentralstyre 1983–1990.
Godal var vararepresentant til Stortinget fra Oslo 1985–1989 og møtte fast fra 1986, først for Sissel Rønbeck 1986–1987, deretter for Gro Harlem Brundtland 1987–1989. Han var medlem av Stortingets finanskomité og var Arbeiderpartiets  skattepolitiske talsmann. I 1989 ble han valgt inn på Stortinget på eget mandat og ble i 1990 leder i Stortingets utenriks- og konstitusjonskomité. I 1991 ble Godal utnevnt til handelsminister i Brundtland-regjeringen. Han ble utnevnt til utenriksminister i januar 1994 etter Johan Jørgen Holsts død. Ved utnevnelsen av Thorbjørn Jaglands regjering i oktober 1996 forble Godal utenriksminister, og ble sittende inntil regjeringen gikk av som følge av stortingsvalget i 1997. Godal gikk da tilbake til Stortinget, hvor han var sekretær i Stortingets forsvarskomité. Han var senere forsvarsminister i Jens Stoltenbergs første regjering fra mars 2000 til oktober 2001, og søkte ikke gjenvalg til Stortinget det året. Viktige arbeidsområder i hans tid som statsråd var Norges forhold til EU og EØS, reformer i Forsvaret, samt samarbeid med Baltikum og landene ved Barentshavet. Som forsvarsminister ønsket han å flytte forsvarets fokus fra vernepliktsforsvar og invasjonsforsvar til terrorberedskap, overvåkning til havs, samt andre typer krisehåndtering, inklusiv internasjonale operasjoner.
I en rapport utarbeidet av Riksrevisjonen i oktober 2018 ble Forsvarsdepartementet og Forsvaret kritisert i forbindelse med inngåelse av en kontrakt og kjøp av 14 maritime helikoptere av typen NH90 til Forsvaret i 2001.
Rapportene hevder at Stortingets forutsetninger for kjøpet ikke var oppfylt. Helikoptrene har ifølge rapporten store mangler og er 14 år forsinket.  
Godal var Norges ambassadør til Tyskland 2003–2007 og spesialrådgiver for internasjonale energi- og klimaspørsmål i Utenriksdepartementet 2007–2010. Fra 2010 er han medlem av Statoils/Equinors styre.
Lộc Ninh

Lộc Ninh er en liten by i det sørlige Vietnam med rundt 700 innbyggere. Den er en del av de landlige distriktene i Bình Phước provinsen i Sørøstregionen (Dong Nam Bo) i Vietnam.
Byen er særlig kjent for andre slag om Loc Ninh, nær grensen mot Kambodsja under påskeoffensiven i 1972 under Vietnamkrigen.
Tokyos tunnelbane

Tokyos tunnelbane er tunnelbanesystemet som betjener Japans hovedstad Tokyo. Systemet har 290 stasjoner fordelt på det 310,3 km store nettet. Systemet er delt i to med to ulike operatører: Tokyo Metro, som betjener 184 stasjoner på ni linjer, og Tokyo Metropolitan Bureau of Transportation, som operer Toei Subway og med det betjener 106 stasjoner på fire linjer.
Hemnskjelbrua

Hemnskjelbrua forbinder Sunde med øya Hemnskjel i Snillfjord i Trøndelag, og er bygd som bru i fylling og er 54 meter lang med seilingshøyde på 8 meter. Brua er en del av Fastlandsforbindelsen Hitra–Frøya og ble bygd og åpnet sammen med Hitratunnelen 8. desember 1994. Samtidig ble fergesambandet Sunde-Hemnskjel-Sandstad lagt ned.
Hans Carl Knudtzon

Liv og virke

Knudtzon var opprinnelig fra Bredsted i Slesvig, dagens Nordfriesland. Som ung utvandret han og slo seg ned i Trondhjem hvor han først arbeidet som agent for forretningsmannen Broder Lysholm. Etter Lysholms død i 1772 ledet han forretningene videre- inntil han overtok det hele i 1797. Firmaet ble senere hetende Hans Knudtzon & Co og drev omfattende handel på utlandet med egne skip. På det meste hadde det en flåte på mer enn 20 skip. Etter hans død ble firmaet videreført av sønnene Christian Knudtzon og Broder Lysholm Knudtzon og svigersønnen Lorentz Johannsen.
Knudtzon ble etter hvert medeier i Røros kobberverk, Trondhjems Skibsværft, byens sukkerraffineri og eier av Kvikne kobberverk i en periode. I årsskiftet 1813 - 1814 deltok han på Bankmøtet i Oslo som stiftet en privat låne og diskontokasse. 
Han hadde flere ledende posisjoner i lokalsamfunnet og var blant annet borgermester i Trondheim i 1802-06.
I 1814 var Knudtzon stortingsrepresentant fra Trondheim på det første overordentlige Storting  i 1814. Han var da medlem av deputasjonen som Stortinget sendte til Stockholm for å meddele kong Karl II at han var valgt til konge.

Utmerkelser

Knudtzon var medlem av Det Kongelige Norske Videnskabers Selskab, innehaver av Dannebrogordenen og  Nordstjerneordenen.
Norbert Murphy

Meritter

Ved Paralympiske sommerleker 2012 i London fikk han bronse individuelt med buetypen compound, i klassen W1. I plasseringsrunden fikk han sjette beste poengsum, med 623 poeng. Murphy slo Jean-Pierre Antonios 6-2 i kvartfinalen, men tapte 7-3 for Jeff Fabry i semifinalen. I kampen om tredjeplassen slo han finske Osmo Kinnunen 7-1. Dette var tredje gang han deltok ved paralympiske leker.
DS «Dronningen»

Historie

DS «Dronningen» ble tegnet av Randulf Hansen og overlevert Arendals Dampskibsselskab i juni 1894. Skipet ble satt inn på kystpostruten mellom Bergen og Kristiania, hvor Arendals Dampskibsselskab samseilte med Det Stavangerske Dampskibsselskab (DSD). 12. august 1921 grunnstøtte hun ved Wittingskjær i nærheten av Mandal, men ble trukket av skjæret av Det Bergenske Dampskibsselskabs DS «Neptun».
I november 1940 ble skipet solgt til Det Helgelandske Dampskibsselskab i Sandnessjøen for 467 000 kroner. Skipet beholdt navnet, men ble sendt til Pusnes mekaniske verksted i Arendal for ombygging og modernisering. DS «Dronningen» ble satt inn på ruten Trondheim – Harstad som erstatning for DS «Ranen» som hadde unnsluppet den tyske okkupasjonen, og var i Storbritannia. Sammen med Det Nordlandske Dampskibsselskabs (NDS) DS «Skjerstad»s Tromsø-rute ble Trondheim – Harstad-ruten integrert i hurtigruten i 1941. I 1942 ble skipet ombygget og fikk ny innredning ved Trondhjems Mekaniske Værksted (TMV). Fra mai til september 1945 lå skipet ved Trondhjems Mekaniske Verksted for klassifisering og fornyelse av sertifikatene. I oktober 1945 ble skipet leid av Røde Kors, og gjorde to turer til Øst-Finnmark. Fra 25. november 1945 til desember 1946 var skipet utleid til Vesteraalens Dampskibsselskab (VDS), og gikk i hurtigruten mellom Trondheim og Tromsø mens DS «Finmarken» var på verksted.
I januar 1947 ble DS «Dronningen» lagt i opplag i Meisfjorden i påvente av salg. I oktober 1947 ble skipet kjøpt av Ole T. Flakke fra Kristiansund, som i januar 1948 videresolgte skipet til det greske rederiet Haralambos Typaldos i Pireus for 12 000 britiske pund. Hun ble omdøpt til «Ionion» og satt inn i lokalruter mellom øyene i Egeerhavet. I 1962 ble skipet nedrigget, og i 1963 ble hun hugget opp (noen kilder hevder at skipet fortsatt var registrert i Hellas i 1985).

Skipet

DS «Dronningen»s tonnasje var ved levering 661,5 bruttoregistertonn og 400,12 nettoregistertonn. Etter ombyggingen i 1940 var tonnasjen 672 bruttoregistertonn og 381 nettoregistertonn. Ved denne ombyggingen ble også klipperbaugen redusert, og baugspydet fjernet. Lasting og lossing foregikk ved hjelp av kraner forut og akter. Hovedmaskinen var en trippel ekspansjon dampmaskin med arbeidstrykk 175 psi, bygd ved Bergen Mekaniske Verksted. Oppgitt ytelse var 750 ihk (indikerte hestekrefter), og 133 nhk (nominelle hestekrefter), noe som ga en toppfart på 12 knop. I 1907 hadde hun passasjersertifikat for 423 passasjerer i innaskjærsfart, og 250 passasjerer i kystfart. Samme år besto besetningen (i tillegg til kapteinen) av 7 i forpleining, 4 offiserer, og 14 dekks/maskinfolk.
Arkitektoniske perioder

Arkitektoniske perioder  eller arkitekturperioder er de historiske periodene det er naturlig å inndele arkitekturhistorien inn i. Periodene er en kunstig klassifisering av stiltrekk i forhold til historien. Begrepet er beslektet og ofte identisk med begrepet stilart som siden det nittende århundre er brukt i de forskjellige teoriene om kunstens utvikling. Periodebegrepet er tett knyttet til kunsthistorien og selv om det er vanskelig å definere presist når en periode starter og slutter et nyttig redskap i den kunsthistoriske vitenskap.
Periodebegrepet har mer og mer overtatt for stil når det gjelder inndeling av kunst og arkitektur fordi moderne forskning viser at det er vanskelig å sette et byggverk inn i et strengt stilhierarki, og at et periodebegrep også forteller mer om de historiske forholdene som er med å skape kunstverket. I moderne faglitteratur bruker bare betegnelsen periode, men i eldre litteratur inspirert av 1800-talls forskning brukes stilbegrepet.
Kunsthaus Tacheles

Kunsthaus Tacheles er et selvdrevet kunst- og arrangementssenter, organisert som en forening, i Oranienburger Straße i det gamle jødiske kvartalet i bydelen Mitte i Berlin. Det holder til i et tidligere forretningsbygg bygget 1907-1908, som i 1990 ble reddet fra rivning av 50 kunstnere.
Bygningskomplekset omfatter bl.a. diskoteker, serveringssteder og atelierer.
Ordet «tacheles» er et opprinnelig jiddisch ord som har etablert seg i det tyske vokabularet, som betyr omtrent «klartekst» (som i «tacheles reden», si sannheten uten omsvøp). Navnet på kunsthuset kan føres tilbake til ytringsfrihetens kår i det tidligere kommunistiske Øst-Berlin og DDR. Der måtte mange budskap i musikk, film og kunst skjules gjennom tvetydigheter.
I 1998 ble det inngått en leieavtale mellom foreningen Tacheles e.V. og eierne. Avtalen løper ut 2008 og foreningen betaler en symbolsk leie på 1 DM, senere 50 cent, per måned. Foreningen har utarbeidet en plan for bruken av bygningene frem til 2020, og går inn for at leieavtalen blir forlenget.
Dorcus peyronis

Utseende

En middelsstor (20-34 millimeter), blank, brunsvart hjortebille. Arten ligner på den mer utbredte Dorcus parallelepipedus, men er blankere og hannen har noe større kjever. Antennene består av et langt, krumt, kølleformet skaft og en vifte av korte, spredte, bladformede ledd. Hannens brede hode har en butt tann på hver side bak fasettøynene. Pronotum har en oransje brem av fine hår foran og bak.
Hannens kjever er større enn hunnens men ikke så store som hos mange andre hjortebiller. Den er brun til svart på farge og kroppen er tett punktert og med kraftig mikroskulptur, dermed ganske matt. Dekkvingene har punktrader, tydeligst hos hunnen.

Levevis

Larvene utvikler seg i morken ved av løvtrær. De voksne billene er aktive på sommerdager.

Utbredelse

Arten finnes i Hellas, Bulgaria, Tyrkia, Syria, Armenia, Georgia, Aserbajdsjan, Israel og Iran.
Tunisia under VM i friidrett 2017

Resultater

(q – kvalifisert, NM – ikke noe gyldig  resultat, SB – årsbeste)
Sumbiarsteinur

Sumbiarsteinur, også kjent som Munkurin (Munken), er Færøyenes sørligste punkt, og ligger på 61°21′,6 N i tilknytning til øya Suðuroy. Akraberg ligger på Suðuroy ligger 5 km nord.
Acanthomigdolus

Utseende

En middelsstor, bred og kraftig, halvblank, ensfarget brunsvart trebukker. Hodet er stort og bredt, antennene er tynne, perlekjede-formede og nokså korte, omtrent så lange som hode + pronotum. Pronotum er rundet med en blank midtstripe, ellers kraftig punktert. Dekkvingene er parallellsidige med rettvinklede "skuldre". Beina er nokså korte.

Utbredelse

Arten er bare kjent fra Argentina.
Bladus quadricollis

Utseende

En nokså liten, avlang, halvmatt mørkbrun smeller. Oversiden er tett og kraftig punktert. Pronotum er rundet, omtrent så langt som bredt, dekkvingene noe tilspissede med markerte punktrader.

Utbredelse

Arten er utbredt i Nord-Amerika, fran Indiana og Ohio i øst til østlige deler av Texas og Oklahoma.
Den norske kvinne

Den norske kvinne var en av de illegale avisene som ble utgitt under den tyske okkupasjonen av Norge i andre verdenskrig. Avisen kom i trykt utgave, og ble utgitt av NKP.
Den norske kvinne kom ut fra 1942. Redaktør fram til høsten 1943 var Eli Aanjesen. Deretter var Ragnhild Løken (Knutsen) redaktør.
A Friend in London

Bakgrunn

Medlemmene i A Friend in London møtte hverandre på Vostrup Efterskole ved Tarm i Vestjylland i 2003, og i 2005 dannet de bandet. Bandnavnet kom de på under en idédugnad. Bakgrunnen var at vokalist Tim Schou skulle til London for å fremføre noen sanger. I London skulle han overnatte hos en venn, og dermed dukket frasen «a friend in London» (en venn i London) opp. Medlemmene likte frasen og gjorde den til bandets navn.
I 2005 ga de ut sin første singel, «Thoughts of a Boheme». Danske P3 plukket opp bandet og spilte hyppig gruppens singel «Shoot Me», og danske TV2 brukte singelen «Dead Beat» i en tv-reklame-konkurranse.
Bandet turnerte siden hele Danmark, og bandets gjennombrudd kom i 2008, da de vant den europeiske delfinalen av den internasjonale musikkonkurransen Bodog Million Dollar Battle of the Bands. Gruppen nådde senere topp 10 i hovedkonkurransen i USA, med over 40 000 deltakende band fra hele verden. Dette resulterte i en spillejobb under den kanadiske musikkfestivalen North By NorthEast og en påfølgende rekke spillejobber i Canada. Blant annet spilte de på Canadas største bransjefestival Canadian Music Week og på frokost-tv-programmet Breakfast TV. To ganger turnerte de også i provinsen Ontario.

Eurovision Song Contest 2011

A Friend in London deltok i Dansk Melodi Grand Prix i 2011 med sangen «New Tomorrow», skrevet av Lise Cabble og Jakob Glæsner. Sangen vant den danske finalen, og bandet fikk dermed representere Danmark i Eurovision Song Contest i Tyskland samme år. Vinnersangen ble siden møtt med en rekke plagiatanklager, men den fikk likevel delta i konkurransen med noen mindre justeringer.
I konkurransen endte bandet på en femteplass, men skapte kontroverser da frontfigur Tim Schou for åpent kamera ropte: «You know baby, I want to … I want to fuck you!». Kommentaren falt under avstemningen og var rettet mot Nederlands poengoppleser Mandy Huydts, som nettopp hadde avslørt at Nederlands toppoeng hadde gått til «New Tomorrow». Schou beklaget senere kommentaren og forklarte at han hadde blitt så glad at han ikke tenkte over hva han sa.

Album og opphør

Bandet slapp sitt første album, Unite, 21. januar 2013. Foran albumslippet hadde A Friend in London vært oppvarmingsband for New Kids on the Block og Backstreet Boys under gruppenes europaturneer. Som følge av dette, deltok Howie Dorough fra Backstreet Boys på en nyversjon av «New Tomorrow». Unite hadde også med den kanadiske sangeren Carly Rae Jepsen på sporet «Rest from the Streets».
Originalbesetningen brøt opp i 2013, da Aske Damm Bramming, Esben Svane og Sebastian Vinther Olsen forlot bandet. Tim Schou holdt liv i bandet i ytterligere ett år, med Jesper Madsen, Johan Jørgensen og Thomas Duus som nye medlemmer. I 2014 ble bandet oppløst for godt.
Det lever!

Om filmen

Det lever! ble forbudt på kino i Norge, men ble lansert på video på 1980-tallet av Polygram video.
William Walton

Tidlig liv

Walton ble født i industribyen Oldham i Lancashire, ikke langt fra Manchester, i 1902 og vokste opp i en søskenflokk på fire. Han tatt opp i guttekoret ved Christ Church College i Oxford, da han var 10 år og fortsatte skolegangen på Christ Church Cathedral Choir School i seks år. Han ble etterhvert for gammel for guttekoret og mislyktes i å komme inn på universitet. Utsiktene til å vende tilbake til Oldham som industriarbeider, gjorde at han begynte å komponere og han fikk på denne måten fortsatt bo på korskolen. I 1918 kom han likevel inn på universitetet, men forlot det i 1920 uten eksamen.

Karriere

I løpet av tiden som student i Oxford fikk han en venn som skulle ha avgjørende betydning for hans videre liv. Det var Sacheverell Sitwell, Sachie blant venner. Sitwell-familien var en av Englands mest eksentriske på denne tiden og hadde tjent en formue på utvinning av kull. Walton fikk tilbud om å komme til London og bo hos Sitwells, hvor han kunne komponere, fritt for økonomiske bekymringer.
Mens han bodde hos Sitwells i London, traff han også Sachie Sitwells søster, Edith. Hun viste ham noen dikt hun hadde skrevet, og Sachie foreslo at Walton skulle sette musikk til dem. Han var i utgangspunktet lite begeistret, men da Sachie sa at de i stedet kunne spørre en annen, ung og lovende komponist, Constant Lambert, ble han straks mer interessert.
Façade er en god tittel på diktene. De er tilsynelatende overfladiske i tone og rytme, men noen er dypere og mørkere, da Edith også tok utgangspunkt i sin egen, problemfylte barndom. Walton levde seg inn i diktene og maktet å skrive musikk som eksakt kledde Ediths dikt.
Den første oppføringen av Façade var i januar 1922 for noen venner i London. Osbert Sitwell, Sachies eldre bror, foreslo at musikerne og resitatøren skulle stå bak et forheng, slik at disse ikke skulle ta oppmerksomheten bort fra effekten av samspillet mellom dikt og musikk. Edith resiterte (gjennom en megafon), mens Walton dirigerte de fire musikerne (klarinett, cello, trompet og perkusjon). Ved den første offentlige premieren i juni 1923, hadde Walton lagt til fløyte og altsaksofon. Walton foretok senere flere endringer både i arrangement og sammensetning, og den endelige versjonen ble publisert i 1951. På slutten av 1970-tallet gjorde han nye endringer, publisert i 1980 som Facade 2.
Walton har for øvrig en variert produksjon bak seg. Han har bl.a. to symfonier (1935 og 1960), en rekke kammermusikk- og korverker samt et oratorium, Belshazzar's Feast. Han fikk fritak for militærtjeneste under den andre verdenskrig for å kunne skrive musikk til britiske propagandafilmer. Han skrev også kroningsmarsjene til både George VI i 1937 og Elizabeth II i 1953.
Walton bosatte seg i Italia med sin argentinske kone, Susana, i 1949.

Utmerkelser

Walton ble i 1951 utnevnt til Knight Bachelor og derved adlet. Han hadde deretter rett til å føre tiltaleformen sir foran sitt navn. I 1967 ble han tildelt den britiske fortjenstorden Order of Merit.
Nordmøre Energiverk

Nordmøre Energiverk AS (NEAS) er et energiverk i Møre og Romsdal og er leverandør av strøm, internett, tv og telefoni. Selskapet har hovedkontor i Kristiansund.
NEAS ble stiftet 8. november 1990 og ble operativt fra 1. januar 1991 og er en sammenslutning av tidligere Nordmøre Interkommunale Kraftlag, Aure og Stemshaug Kraftlag, Averøya Kraftlag, Freiøya Kraftlag, Kristiansund Elektrisitetsverk, Smøla Kraftlag, Tingvoll kommunale Kraftlag og Tustna Kraftlag.
Selskapet omfatter eierkommunene Aure, Averøy, Kristiansund, Smøla og Tingvoll. TrønderEnergi AS kom inn på eiersiden i selskapet ved en rettet emisjon, vedtatt på NEAS generalforsamling 20. april 2001. 
NEAS har 4 kraftverk som til sammen produserer omtrent 185 millioner kilowattimer per år. 
NEAS har ca. 130 ansatte.
Jesper Arvidsson

Karriere som klubbspiller

Arvidsson startet karrieren i den lokale fotballklubben Götene IF, før han signerte for IF Elfsborg som 15-åring i 2000. Han var fem år senere klar for førstelaget. Arvidsson fikk aldri noe gjennombrudd i IF Elfsborg, men gjennom flere perioder som utlånt spiller i Åtvidabergs FF var han med på å reetablere Åtvidabergs FF i Allsvenskan. Arvidsson gjonnomførte en permanent overgang til Åtvidabergs FF i 2012.
Arvidsson ønsket etter 2012-sesongen å spille for en Stockholms-klubb, da han bodde i Stockholm, og pendlet til Åtvidaberg. Han var i samtaler med Superettan-klubben Hammarby IF, men endte opp med å signere for Djurgårdens IF, da han fortsatt ønsket å spille i øverste divisjon innen svensk fotball. Han kom til Vålerenga før 2016-sesongen, og fikk seks kamper i Tippeligaen, før han sommeren 2016 gikk til IK Sirius.

Landslagskarriere

Arvidsson spilte to kamper for Sveriges U21-lag i 2006.
Østsiden Idrettslag

Historikk

I 1937 anla laget sin egen grusbane og i 1948 ble gressbanen åpnet. I 1959 åpnet man treningsbanen og ytterligere en treningsbane ble åpnet syd for Nabbetorp skole i 1987. Damehåndball kom på programmet i 1966 og klubbens første leder av håndballgruppa var Kirsten Hellesnes.
Av sportslige meritter må nevnes fotballagets 2-1 seier over Lyn i kvartfinalen i 1962 og andreplassen i 2. divisjon samme år. På ungdomssiden har det blitt en rekke kretsmesterskap samt juniorfinale i NM i 1955 og sølv i Norway Cup i 1975.
Norges Fotballforbund innførte ferdighetsmerke i 1953 og lagets Thor Magnussen var den første i landet som klarte gullmerket. Andre kjentfolk med bakgrunn fra klubben er FIFA-dommer Tore Hollung, landslagssjef Egil Roger «Drillo» Olsen og mangeårige proff Jørn Andersen.
Fra om med 1. januar 2008 gikk klubben inn for et samarbeid med Fredrikstad HK for å samle en stor klubb med både gutte- og jente- lag. Det nye navnet ble Østsiden Idrettslag Fredrikstad.

Arrangementer

Østsiden IL Fredrikstad arrangerer hvert år blant annet som fotballskole, fotballcup, og «Øssiæloppene» for å nevne noen. I tillegg til dette dessuten håndballcupen Fredrikstad Cup.
Anisometropi

Brilleglasskorreksjon

For pasienter med en stor grad av anisometropi (større enn 3 dioptrier) vil korrekt korreksjon med korrektive linser kunne føre til at pasienten får problemer ved at avbildningen på de to øynene blir så stor at dette ikke gir et godt samsyn. En slik forskjell i avbildning kalles aniseikoni. En må da avpasse styrken på glassene og avvike fra det optimale per øye for å oppnå et bedre samsyn.
En kan også oppnå en korreksjon ved at det tykkeste glasset lages tynnere og flatere, mens det tynnere gjøres tykkere og krummere.
Storm (Victor Crone-sang)

Om sangen

Sangen var en av 24 deltakere i den estiske sangkonkurransen Eesti Laul 2019, arrangert av kringkasteren ERR. «Storm» kvalifiserte seg fra semifinalen 31. januar og vant senere finalen 16. februar 2019 i Saku Suurhall i Tallinn. Gjennom seieren ble «Storm» Estlands bidrag til Eurovison Song Contest.

Eurovision Song Contest

I januar 2019 ble Estland trukket til å delta i semifinale 1 av Eurovision Song Contest. Semifinalen ble arrangert i Expo Tel Aviv i Israel tirsdag 14. mai, og Estland hadde startnummer 14. «Storm» ble blant de ti beste i semifinalen og kvalifiserte seg dermed til finalen lørdag 18. mai. I finalen ble sangen nummer 20 av 26 deltakere.
I Eurovision Song Contest stilte Crone med koristene Kaire Vilgats, Dagmar Oja, Kaido Põldma, Lars Gunnar Säfsund og låtskriver Stig Rästa.